“คลัง” เตรียมเปิด “คนละครึ่ง” เฟส 2 ของขวัญปีใหม่ ลุ้นเพิ่มวงเงิน-ขยายสิทธิร่วมโครงการ
“คลัง” เตรียมเปิด “คนละครึ่ง” เฟส 2 เป็นของขวัญปีใหม่ ลุ้นเพิ่มวงเงิน-ขยายสิทธิร่วมโครงการ
“คลัง” เตรียมเปิด “คนละครึ่ง” เฟส 2 เป็นของขวัญปีใหม่ ลุ้นเพิ่มวงเงิน-ขยายสิทธิร่วมโครงการ
11 พ.ย. 2563

นายอาคม เติมพิทยาไพสิฐ รัฐมนตรีว่าการกระทรวงการคลัง (รมว.คลัง) เปิดเผยว่า กระทรวงการคลังอยู่ระหว่างการพิจารณามาตรการคนละครึ่ง ระยะที่ 2 เพื่อมอบให้เป็นของขวัญปีใหม่ให้แก่ประชาชนและร้านค้า โดยจะดำเนินการต่อเนื่องจากโครงการระยะที่ 1 ที่จะสิ้นสุดในวันที่ 31 ธ.ค.63 หลังจากได้รับการตอบรับจากประชาชนและร้านค้าเป็นอย่างดี ซึ่งล่าสุดวันนี้ (11 พ.ย.63) ได้มีการเปิดให้ลงทะเบียนในส่วนที่ยังเหลืออยู่อีก 2.4 ล้านสิทธิ และพบว่ายอดลงทะเบียนเต็มอย่างรวดเร็ว
ในส่วนโครงการคนละครึ่ง ระยะที่ 2 ยังอยู่ระหว่างการพิจารณารายละเอียดว่าจะต้องมีการเพิ่มจำนวนผู้ได้รับสิทธิจาก 10 ล้านสิทธิ หรือจะเพิ่มวงเงินใช้จ่ายให้มากขึ้นหรือไม่ โดยจะพิจารณาอย่างรอบคอบในทุกประเด็น เพื่อให้ประชาชนและร้านค้าที่เข้าโครงการได้รับประโยชน์มากที่สุด
“จะสรุปรายละเอียดโครงการคนละครึ่ง ระยะที่ 2 ภายในเดือน ธ.ค.นี้ เพื่อเป็นของขวัญปีใหม่ให้กับประชาชนและร้านค้า หลังจากโครงการในระยะที่ 1 ได้รับการตอบรับเป็นอย่างดี ถือเป็นมาตรการที่ทำให้ประชาชนได้เรียนรู้เรื่องการใช้กระเป๋าเงินอิเล็กทรอนิกส์ และแอปพลิเคชั่น โดยเงื่อนไขจะดูทั้งหมด ทั้งเรื่องการขยายเวลา การขยายจำนวนเงิน และการขยายวงเงินใช้จ่าย” นายอาคม กล่าว
ด้านนายกฤษฎา จีนะวิจารณะ ปลัดกระทรวงการคลัง กล่าวว่า รมว.คลังได้ให้นโยบายเรื่องนี้ไว้ชัดเจนแล้ว โดยขณะนี้อยู่ระหว่างการพิจารณารายละเอียดทั้งหมด ซึ่งมีประเด็นสำคัญที่ต้องพิจารณา 2 เรื่อง คือ วงเงินที่นำมาใช้ และระยะเวลาในการใช้จ่ายในโครงการ โดยโครงการคนละครึ่ง ระยะแรก ใช้เงินจาก พ.ร.ก.กู้เงิน 1 ล้านล้านบาท ในส่วนการฟื้นฟูเศรษฐกิจ วงเงิน 4 แสนล้านบาท ซึ่งได้ขออนุมัติสำหรับใช้ในโครงการดังกล่าว จำนวน 3 หมื่นล้านบาท
ส่วนโครงการในระยะที่ 2 จะใช้วงเงินเท่าไรนั้นต้องไปดูวงเงินในส่วนการฟื้นฟูว่ายังเหลืออยู่อีกเท่าไร แต่เท่าที่ทราบขณะนี้สำนักงานสภาพัฒนาการเศรษฐกิจและสังคมแห่งชาติ (สศช.) หรือสภาพัฒน์ ได้อนุมัติใช้วงเงินในส่วนนี้ไปแล้วกว่า 1 แสนล้านบาท